मिजोरम विधानसभाः 40 में से 36 विधायक करोड़पति, महिला विधायक एक भी नहीं
देश की राजनीति में अमीर लोगों का दबदबा कायम होता जा रहा है। इसकी एक झलक नई चुनी गई मिजोरम विधानसभा में देखी जा सकती है। यहां नव-निर्वाचित 40 विधायकों में से 36 विधायक करोड़पति हैं। इनमें से सबसे अधिक करोड़पति विधायक मिजो नेशनल फ्रंट (MNF) के हैं। विधानसभा में MNF के 26 विधायकों में से 22 करोड़पति हैं। चुनावी सुधारों पर नजर रखने वाली संस्था एसोसिएशन फॉर डेमोक्रेटिक रिफॉर्म्स (ADR) की रिपोर्ट में यह बात सामने आई है।
इससे पहले राज्य के 30 विधायक करोड़पति थे। ADR के मुताबिक, इस बार MNF के 22, कांग्रेस के पांच, आठ निर्दलीय और भाजपा का एकमात्र विधायक करोड़पति हैं। इन सबकी संपत्ति Rs. 1 करोड़ से ज्यादा है। रिपोर्ट में कहा गया है कि नव-निर्वाचित विधायकों की औसत संपत्ति Rs. 4.84 करोड़ है। 2013 में चुने गए विधायकों की औसत संपत्ति Rs. 3.10 करोड़ थी। ध्यान देने वाली बात यह है कि इस विधानसभा में एक भी महिला सदस्य नहीं है।
चुनाव आयोग के पास जमा जानकारी के मुताबिक, MNF के 9 विधायकों की संपत्ति Rs. 5 करोड़ से ज्यादा है। अगर MNF के सभी विधायकों की औसत संपत्ति की बात करें तो यह Rs. 4.97 करोड़ और कांग्रेस के सभी पांच विधायकों की औसत संपत्ति Rs. 5.13 करोड़ है। निर्दलीय विधायकों की औसत संपत्ति Rs. 4.39 करोड़ और भाजपा विधायक की संपत्ति Rs. 3.31 करोड़ है। MNF के दो विधायकों ने अपने खिलाफ दर्ज मामलों की भी जानकारी दी है।
राज्य में 11 दिसंबर को विधानसभा चुनावों के नतीजे घोषित किए गए थे। पिछले 10 साल से मुख्यमंत्री रहे लाल थाहनवला अपनी दोनों सीटों से चुनाव हार गए थे। 40 सीटों वाले राज्य में मिजो नेशनल फ्रंट (MNF) को बहुमत मिला है। यहां MNF को 26, कांग्रेस को 5, भाजपा को एक और अन्य को 8 सीटें मिली। आपको जानकारी के लिए बता दें कि पिछले 30 साल में मिजोरम में दो ही मुख्यमंत्री हुए हैं।
awa_Deva awa_Deva awa_Deva awa_Deva awa_Deva